Hevder de er uskyldige i Pedersen-angrep
Det opplyser israelsk politi overfor VG. - De sier ikke mye. De var fulle, men de hevder at de ikke var involvert, sier assisterende pressetalsmann i Tel Aviv-politiet Sami Dezoves til VG. BAKGRUNN: Marcus Pedersen angrepet etter nattklubb-besøk Han forteller at politiet tror på versjonen til det norske laget. Marcus Pedersen fortalte tidligere i dag at han ble angrepet bakfra og slått i hodet med en flaske - uten at han hadde gjort noe galt først. - Det norske laget var på Clara, og i forbindelse med det ble han (Pedersen) slått i hodet. Han så ikke hvem som gjorde det, sier Dezoves. Han forteller videre at to israelere, født i 1988 og 1990, ble tatt med til arresten. Det ble de avhørt. - Det er ikke kjent hvorfor det skjedde. Det er mye mer ukjent enn kjent i denne saken. Vi ønsker å snakke med flere øyenvitner. - Hvorfor skal de ha gått til angrep på Pedersen? - De var fulle. Ellers var det ingen spesielle grunn. Heller ikke det norske laget vet hvorfor det skjedde. - Oppførte Pedersen seg provoserende? - Ikke så vidt vi vet . - Finnes det overvåkningsbilder eller andre bevis? - Nei. Vi ønsker å fortsette etterforskningen, men det er en veldig vanskelig sak. Politiet sier at de ved hjelp av øyenvitner klarte å finne frem til personene som angivelig skal ha angrepet Pedersen Ifølge Dezoves har de to israelerne møtt for en domstol i dag, men han vet ikke hva som ble utfallet der.
Personene som er avhørt i forbindelse med volden mot U21-landslagets Marcus Pedersen i Tel Aviv, nekter for at de har gjort noe galt.